फूलपुर लोकसभा के उपचुनाव में कांग्रेस ने मनीष मिश्रा को टिकट दिया है और मनीष मिश्रा गांधी परिवार के खासमखास हैं। मनीष मिश्रा के पिता जेएन मिश्रा पूर्व प्रधानमंत्री इंदिरा गांधी के निजी सचिव थे और उनका कद कांग्रेस में बहुत बड़ा था। ऐसे में यह पूरी उम्मीद थी और लगभग कार्यक्रम भी तय था कि राहुल गांधी खुद मनीष मिश्रा के लिए प्रचार करने आएंगे और उनके लिए वोट मांगेंगे लेकिन सियासी समीकरणों की घेराबंदी में मौजूदा हालात ऐसे बन चुके हैं कि चमत्कारिक रूप से ही कांग्रेस का यहां जीतना संभव है। जाति समीकरण में जकड़ा फूलपुर लोकसभा क्षेत्र विगत तीन दशक से जातिगत गणित पर ही हार जीत का सफर तय करता है। ऐसे में कांग्रेस की जीत का रास्ता तभी प्रशस्त हो सकता है जब उसके ब्राम्हण मतदाता एकजुट होकर वोट कर दें। मौजूदा स्थिति में कांग्रेस की राह आसान तो नहीं है हो, लेकिन उम्मीद की किरण अब भी ब्राम्हण मतदाताओं पर ही टिकी है।